Nog 25 000 soldate ontplooi terwyl vrees oor voedselsekerheid toeneemSoldate gedurende die onluste in Gauteng. (Foto: GCIS) Nog 25 000 soldate van die weermag gaan moontlik in KwaZulu-Natal en Gauteng ontplooi word in ’n poging om die voortslepende plundertogte in dié provinsies te stuit. Alle lede van die reserwemag is intussen aangesê om Donderdag vroegoggend vir diens aan te meld. Dít terwyl aanbeveel word dat vragmotors en winkeleienaars volgende beskerm word om te verseker dat vars produkte weer op die winkelrakke beskikbaar is. Nosiviwe Mapisa-Nqakula, minister van verdediging, het Woensdag gedurende ’n vergadering van die gesamentlike staande komitee oor verdediging gesê sy sal die voorstel van nog soldate vir goedkeuring by die nasionale veiligheidsraad en pres. Cyril Ramaphosa indien. Die komitee het ŉ beduidende toename in die ontplooiing van soldate versoek in ’n poging om die situasie in KwaZulu-Natal en Gauteng in bedwang te bring. Ook Ramaphosa het glo vroeër vandeesweek aangedui dat nog soldate op die grond benodig word. Die president het egter voorgestel dat nog 10 000 soldate opgeroep word. Die VF Plus het gister tydens ’n vergadering tussen die president en politieke leiers voorgestel dat selfs tot 75 000 soldate weer ontplooi word soos verlede jaar gedoen is om die aanvanklike afsonderingsregulasies af te dwing. Kobus Marais, ŉ DA-LP en die party se woordvoerder oor verdediging, meen die ontplooiing van só ’n groot aantal weermaglede is in dié geval “verregaande” aangesien dit sal beteken dat die totale mag van die departement van verdediging en die weermag opgeroep sal moet word. Die DA het voorgestel dat tussen 10 000 en 20 000 soldate, onder wie lede van die weermag sowel as die reserwemag, opgeroep kan word. Die opposisieparty verwelkom dus die voorstel van nog 25 000 soldate. Soldate gedurende die onluste in Gauteng. (Foto: GCIS) Marais het Donderdagoggend aan Maroela Media gesê dit word al dae lank gesê dat die aanvanklike ontplooiing van 2 500 soldate hopeloos te min was. Hy het ook daarop gewys dat dié soldate nie eers almal in KwaZulu-Natal en Gauteng ontplooi is nie, maar ook elders in die land om die situasie te monitor. Volgens Marais beteken dit dat daar maar sowat 600 soldate na KwaZulu-Natal gestuur is om die polisie gedurende die grootskaalse plundery by te staan. Die soldate werk ook in skofte, wat beteken dat tussen 250 en 280 soldate per skof in KwaZulu-Natal op die grond was om die strooptogte te stuit. “Dit is absoluut verregaande,” meen Marais. Hy sê daar is die afgelope paar dae heelwat beraadslaag. Hoewel kommer altyd heers oor die bykomende koste verbonde aan die ontplooiing van nog soldate, het die minister volgens Marais ’n boodskap van die president oorgedra dat voorsiening daarvoor gemaak sal word. “Ons weet dat dit wat in KwaZulu-Natal en Gauteng plaasvind absoluut uniek is en die ergste is wat ons nog in ons demokrasie beleef het. Dit is ook ongetwyfeld so dat die inbeweeg van meer soldate ’n positiewe uitwerking [op die plundery] gehad het.” Volgens Marais word nog soldate veral benodig om die landelike ekonomie te beskerm. Dit sluit in die beskerming van hoofroetes en, indien nodig, selfs die begeleiding van vragmotors wat melk, vleis en ander vars produkte vervoer. “Want onthou, daar is nou niks op die winkelrakke nie. “Jy moet nou sorg dat daar kos kom en dat die boere bygestaan word.” Hy vestig ook die aandag daarop dat onder meer lughawens, hawens en regeringsgeboue ook teen plunderaars beskerm moet word. John Steenhuisen, leier van die DA, het vanoggend op sy beurt ook gesê die “volgende groot krisis” is die bedreiging van voedselsekerheid in KwaZulu-Natal saam met die verskaffing van medikasie en brandstof”. “Die beskerming van die voorsieningskettings moet prioriteit met die ontplooiing van die weermag geniet.” All Reserve Members are to report for duty at first light this morning at their respective units. Members to report ready with their necessary equipment. #ProtectSouthAfrica https://t.co/xZ3aqooecq — South African Government (@GovernmentZA) July 15, 2021